San Zernin eliza

San Zernin eliza (bertako okzitaniar biztanleek Erdi Aroan erabiltzen zuten izena) edo San Saturnino eliza Nafarroako (Euskal Herria) Iruñea hiriburuko Alde Zaharraren erdialdean dagoen eliza katoliko bat da. Izena Saturdi Tolosakoaren omenez darama. Euskal tradizioan, santu horrek Jaun Done Saturdi (Satordi) du izena.

Iruñeko Alde Zaharran dago, San Saturnino kalea, Florencio Ansoleaga kalea eta Campana kalearen artean dago.

San Zernin elizako kanpaiak joz iragartzen dute Sanfermin jaien hasiera.

 Historia 
Gaur egungo eliza gotikoa XIII. mendekoa da. Hala ere, kokaleku berberean antzinako tenplu bat eta XII. mendeko eliza erromaniko bat ere izan ziren. Izan ere, dirudienez, San Zernin eliza Diana jainkosa erromatarrari eskainitako tenplu baten gainean eraiki zen.«San Zernin eliza, zeina Dianari sagaratutako tenplu erromatar baten gainean eraiki omen zuten, antzinako San Zernin burgoaren erdigune erlijiosoa zen.»(Iturria: «San Zernin eliza», Iruñeko Udalaren webgunea.)

Erdi Aroan bi funtzio bete zituen: erlijiosoa eta defentsakoa. Garai hartan Iruñea hiru burgu independentetan banaturik zegoen, eta eliza hau gehienbat frantziarren bizilekua zen San Zernin burguaren parrokia zen. Burgu haiek euren artean borrokan aritu ohi ziren etengabe, eta horregatik elizaren dorreen goialdeak defentsa almenez beteak zeuden; XVIII. mende arte mantendu ziren almena haiek.

 Ezaugarriak 
Elizako dorreez gain, eliz ataria ere nabarmentzekoa da; Done Jakueren eta San Saturninoren tailu ederraz apaindurik dago. Elizpean arkosolio bat ikusgai dago. Barruan ere bada arkosoliorik.

Barnealdean, zatikatutako ganga bat duen nabe gotiko bakar eta oso zabal bat du, bai eta kontrahormen arteko kaperak eta koru jaso bat, eta gehitutako kapera barroko handi bat ere, eta azken horretan XVII. mende arte klaustro bat izan zen. Kapera hori Bideko Ama Birjinaren omenezkoa da —Iruñeko Andre Maria baita—, eta barroko erakoa da.

Kristo Santuaren kaperan, bestalde, Kristo Santuaren erretaulan integratua, Erostaren erliebea deritzona dago, erretaula flandestar baten parte izan zena.

Jesusen Bihotzaren kaperaren gainean, zaldun gurutzatuaren erliebezko estatua bat ageri da horman.

 Iruditegia 

 Erreferentziak 

 Ikus gainera 
 Iruñeko Kultura Ondasun zerrenda

 Kanpo estekak 

 San Zernin elizari buruzko argibidea Iruñeko Udal webgunean 
 San Saturnino edo San Zernin elizaren argibidea Nafarroako Turismo webgunean 

Kategoria:Iruñeko elizak
Kategoria:Iruñeko Alde Zaharreko eraikinak
Kategoria:Euskal Herriko eliza gotikoak
Kategoria:Iruñeko kultura ondasunak